City Magazine

"Trajni odmor" // Galerija Hestia // 05.06-06.10.
2024-06-05 18:00 - 2024-10-06 17:00 (Europe/Belgrade) | Galerija Hestia, Topličin Venac, 14, Beograd, Srbija
Multimedijalni umetnik iz Slovenije, Mark Požlep još jednom se predstavlja u galeriji Hestia sa projektom vezanim za temu mora.
Nakon projekta „Hogshead 733“, gde smo, između ostalog, imali priliku da prisustvujemo nastanku bureta viskija iz trupa starog bretanskog jedrenjaka, ovoga puta selimo se ne samo geografski, već i emotivno bliže – na jadransku obalu.
Jadranska magistrala, hiljadu kilometara legendarne ceste od Trsta do Ade Bojane, oživljena je u ovom projektu kroz skoro stotinu crteža ugljenom i video performansom. Tačnije, crteže ugljenom ne čine samo klasični crteži već i tekstovi koji poput nemog pripovedača posetioce vode na put magistralom čija je izgradnja počela 1945. godine, što označava početke ekonomskog razvoja primorskog dela bivše Jugoslavije, a posledično i početke obalnog turizma.
Razvoj turizma doneo je razne kulturološke novitete, poput „letnje terase“. I dan danas na terasama jadranskih hotela i restorana goste zabavljaju bendovi. Referišući se na taj fenomen, Požlep na različitim lokacijama duž magistrale uz pratnju muzičara Gašpera Piana izvodi pesme pesnika Muanisa Sinanovića koje je Piano ujedno i komponovao.
Foto: Mark Požlep
Istraživanja provedena sa ekonomistom Igorom Feketijom, odnosno kulturološke i socioekonomske posledice izgradnje ovog važnog puta, duhovito su sažete u istraživačkim sklopovima po kojima je Sinanović napravio songove: „Jadranska magistrala”, „Dinamitni ribari”, „Hotel Haludovo”, „Nudizam”, „Gastarbajteri”, „Jadrolinija” i „Izbeglice”.
Izvedbe se snimaju i izlažu u galerijskom prostoru kao performansi kreirani za kameru. Ovde Požlep više nije nemi pripovedač, kao u crtežima i zapisima, već postaje savremeni trubadur jugoslovenske Rute 66, kako je Feketija naziva u eseju nastalom za projekat.
“Da li se sve to uopće desilo? Ništa nije ostalo, samo jedan put, jedan film i jedan fleš“, peva Požlep ispred ruiniranog, nekad luksuznog kompleksa Haludovo na ostrvu Krku.

A1 Kinoteka letnji bioskop // Dom Vojske Srbije // 15.07-31.08.
2024-07-15 21:00 - 2024-08-31 23:00 | Dom Vojske Srbije, Braće Jugovića 19, Beograd, Srbija
Dobra tradicija, na zadovoljstvo svih ljubitelja sedme umetnosti, se nastavlja. Ovog leta, kao i prethode dve godine, na terasi Doma Vojske Srbije, od 15. jula do 31. avgusta ponovo radi A1 Kinoteka letnji bioskop u okviru koga će biti prikazano 48 filmova.
Večernje projekcije pod otvorenim nebom, održavaće se svako veče u 21h, a publika će moći da uživa u pažljivo biranim filmskim naslovima savremene produkcije, kultnim ostvarenjima domaće kinematografije koja su digitalno restaurisana u okviru projekata „A1 Kinoteka“ i stranim klasicima. A1 Kinoteka letnji bioskop organizuje se u saradnji Jugoslovenske kinoteke, kompanije A1 Srbija i Doma Vojske.
„Sa velikim zadovoljstvom postavljamo filmsko platno pod otvorenim nebom, gde će publika imati priliku da uživa u svetskim i kultnim, digitalno restaurisanim ostvarenjima. Restauracija filmova je od suštinskog značaja za očuvanje kulture i kolektivnog identiteta i izuzetno smo ponosni na dosadašnji doprinos u očuvanju filmskog kulturnog dobra. Kao odraz umetnosti, društvene dinamike i istorijskih događaja svog vremena, ovi filmovi omogućavaju savremenoj publici da razume evoluciju filmske umetnosti. A1 Kinoteka letnji bioskop je sjajna prilika za to i pozivam sve ljubitelje filma da posete krov Doma vojske do kraja avgusta, a mi ćemo zajedno sa našim partnerima, nastaviti da unapređujemo tehnički kvalitet domaćih klasika, dajući im novi život na zadovoljstvo publike“ izjavila je Judit Albers, generalna direktorka kompanije A1 Srbija.
Foto: Promo
„A1 Kinoteka letnji bioskop na terasi Doma vojske u centru grada, postalo je omiljeno mesto okupljanja ljubitelja sedme umetnosti. Ponuditi publici kvalitetan repertoar, koji je baziran kako na domaćim i stranim klasicima, tako i na filmskim ostvarenjima koja su obeležila poslednjih nekoliko godina evropske i svetske produkcije, predstavlja pravo zadovoljstvo. Izuzetno mi je drago što ovaj projekat, zahvaljujući našim partnerima kompaniji A1 Srbija i Domu Vojske, nastavlja da živi već treću godinu zaredom, na zadovoljstvo publike koja uživa u ovom jedinstvenom ambijentu“, izjavila je Ksenija Zelenović, zamenica direktora Jugoslovenske kinoteke i urednica programa A1 Kinoteka letnji bioskop i dodala: „Ovogodišnje izdanje A1 Kinoteka letnjeg bioskopa započinje besplatnom projekcijom digitalno restaurisanog filma u okviru projekta A1 Kinoteka ’Varljivo leto ’68’, Gorana Paskaljevića. Pored domaćih klasika, njih ukupno 21 iz projekta A1 Kinoteka, publika će moći da pogleda i filmske naslove savremene produkcije poput ’Enea’ Pjera Kastelita, ’Na Terapiji’ Žerada Herera, film ’Zveri’ koji potpisuje Rodrigo Sorogojen, višestruko nagrađivani film ’Trougao tuge’, Rubena Oslunda, ’Poslednja noć ljubavi’ u režiji Andree di Stefano, ’Bartonovu akademiju’ Aleksander Pejna i mnoge druge. Četvrtkom će na repertoaru biti klasici poput čuvenog Vajlerovog filma ’Sedam godina vernosti’, zatim tu su i filmovi ’Praznik u Rimu’, ’Vatrene kočije’, ’Talentovani gospodin Ripli’, ’Američki grafiti’, ’Soba sa pogledom’ i ’E.T.’“
Karte za projekcije filmova prodavaće se unapred u Jugoslovenskoj kinoteci u Uzun Mirkovoj ulici ili na dan projekcije na ulazu Doma Vojske Srbije u periodu od 20 do 21 časova, po ceni od 300 dinara.
U okviru projekta A1 Kinoteka, karte za digitalno restaurisane filmove su besplatne i mogu se preuzeti sat vremena pre početka filma na ulazu Doma Vojske Srbije. U slučaju kiše, projekcija će se održati u Jugoslovenskoj kinoteci u sali Makavejev u Uzun Mirkovoj 1, sa početkom u 21.15 časova.

"Figure iz senke" // mts Dvorana // 25.07-31.08.
2024-07-25 - 2024-08-31 | mts dvorana, Dečanska 14, Beograd, Srbija
Ruska slikarka Sofija Ječina predstaviće se beogradskoj publici novom izložbom slika pod nazivom „FIGURE IZ SENKE“ ( Schattenfiguren) koja će biti otvorena od 25. jula do 31. avgusta u Galeriji mts Dvorane ( prvi sprat ). Ovaj opus sadrži 16 slika, ulja na platnu, većeg i velikog formata. Slike su nastale u periodu 2017. do 2024. godine.
Umetnica, inače, živi i radi u Beogradu od 2016. godine, a rezultat Sofijine plodne stvaralačke aktivnosti su 35 samostalnih izložbi slika u Srbiji i regionu. Srbija, njeni pejzaži, život, kultura i ljudi su Ječina neiscrpna inspiracija. Osim slikarstvom, Sofija se bavi i pisanjem kratkih priča koje su objavljene u dve knjige: “Beograd u plavom” i “30 slika Helma”, obe u izdanju Izdavačke kuće 4 SE iz Beograda. O Sofijinom životu snimljen je dokumentarni film “U potrazi za
mestom” reditelja Miroslava Bate Petrovića (Fiks fokus, Beograd).
Sofija Ječina je rođena 1990. godine u naselju Gorjačije Ključi na Iturupu, najvećem ostrvu Kurilskog arhipelaga, SSSR. Godine 2010. postala je članica omladinskog udruženja Saveza umetnika Rusije.
Prvu samostalnu izložbu je održala u Kursku, Rusija 2010. godine. Od 2012. je članica Udruženja umetnika Rusije, kao i članica Međunarodne asocijacije umetnika UNESKO-a. Te iste godine je završila studije na “Kurskom državnom univerzitetu” sa zvanjem magistra umetnosti. Učestvovala je na mngim značajnim izložbama i festivalima u Rusiji. Godine 2014. dobija stipendiju za grad Špejer u Nemačkoj i tako započinje karijeru u Zapadnoj Evropi gde je ostvarila više grupnih i nekoliko samostalnih izložbi. Najveće izložbe je priredila u Nemačkoj, Austriji, Rusiji i Srbiji.
Njene slike se nalaze u nekoliko umetničkih muzeja u Rusiji i Srbiji kao i u brojnim privatnim kolekcijama u Austriji, Nemačkoj, Rusiji, Finskoj, Srbiji i Kini. Sofijini radovi su, takođe, uvršćeni u zvaničnu zbirku Rajn- Pfalc Krajs, Nemačka.
Od 2016. godine je članica Međunarodnog Udruženja novinara. Učestvovala je na brojnim književnim festivalima i međunarodnim književnim događajima. Od 2023. je počasni član pisaca Bangladeša. Član je uduženja Književnika Srbije od 2024.

Izložba "Tradicije" // SKCNS // 08-23.08.
2024-08-08 19:00 - 2024-08-23 19:00
Izložba radova mladih umetnika iz Meksika, sa Fakulteta likovnih umetnosti Univerziteta Verakruzana, pod nazivom „Tradicije“, biće otvorena u četvrtak, 8. avgusta 2024. godine, u 19 časova, u Velikoj galeriji Studentskog kulturnog centra Novi Sad (Kampus Univerziteta, Vladimira Perića Valtera 5).
Za izložbu su odabrani radovi sa svih odseka Fakulteta likovnih umetnosti Univerziteta Verakruzana (vizuelna umetnost, dizajn vizuelne komunikacije i fotografija) kako bi se dočarao novodolazeći talas meksičkog likovnog stvaralaštva i njihova autentična kreativnost. Postavka obuhvata 50 radova sa temom regionalne nacionalne baštine, odabranih sa nastojanjem da se opišu svojstvena kultura, shvatanja i razmišljanja, kao i vizija mladih ljudi celokupnog Meksika, čiji je uzrast između 20 i 25 godina.
Izložba je rezultat spontanog i dugogodišnjeg međunarodnog prijateljstva koje se razvilo između Univerziteta u Novom Sadu i Univerziteta Verakruzana (Universidad Veracruzana) u Meksiku. Zajednički je organizuju Studentski kulturni centar Novi Sad, Univerzitet u Novom Sadu i Univerzitet Verakruzana, a realizacija izložbe podržana je iz sredstava Erazmus+ KA107 projekta.
Ove godine navršava se 50 godina Fakulteta likovnih umetnosti (Facultad de Artes Plásticas) Univerziteta Verakruzana i 80 godina osnivanja samog univerziteta, glavne visokoobrazovne ustanove istočnog regiona Meksika. Povodom izložbe u Novom Sadu, sa ovog univerziteta poručuju da je u Meksiku već održano niz manifestacija povodom ovih godišnjica, ali da ne postoji zgodniji povod i lepši način da se proslavi jubilej nego sa jednim primernim uzorkom sadašnje likovne produkcije studenata ovog fakulteta i u društvu internacionalnih prijatelja, kao što su profesori i studenti Univerziteta u Novom Sadu i novosadska publika. Interesantna je i činjenica da je Univerzitet Verakruzana na organizacionom planu veoma srodan Univerzitetu u Novom Sadu, čak i sedište univerziteta u gradu Halapa ima neke asocijacije na Novi Sad, kao što su broj stanovnika i studenata, veličina teritorije, značaj na nacionalnom nivou i drugo, što često olakšava komunikaciju, sagledavanje i tumačenje.
Kada je reč o saradnji Univerziteta u Novom Sadu i Univerziteta Verakruzana, značajno je pomenuti čvrste odnose i partnerstvo u oblasti kulture i umetnosti, na razmenama likovnih radova i u vidu raznih obrazovnih aktivnosti. Već nekoliko godina unazad ova saradnja je obuhvatala aktivnosti posvećene organizaciji nekolicine izložbi, od kojih je vredno pomenuti izložbu plakata profesora Atile Kapitanja koji su bili postavljeni u Halapi (Xalapa) 2023. godine, izložbu skulptura malog formata mladih meksičkih vajara i studenata u Novom Sadu 2018. godine, izložbu trodimenzionalnih dela profesora Uroša Ušćebrke sa Univerziteta Verakruzana u Rektoratu Univerziteta u Novom Sadu 2022. godine, kao i niz umetničkih rezidencija studenata Univerziteta Verakruzana u Novom Sadu. Ovakve kulturne aktivnosti mogu još više da povežu ova dva „daleka“ univerziteta, koji imaju tako blisku želju u jačanju prijateljstva.
Postavka će moći da se pogleda do 23. avgusta, a ulaz je besplatan. Radno vreme galerije je od 10 do 15 časova, radnim danima. Ukoliko želite da posetite izložbu nakon 15 časova potrebno je da se najavite dan pre putem imejl adrese skcnsart@gmail.com.

Izložba "Tradicija vašara u Srbiji" // Gradski muzej Sombor // 15.8-15.9.
2024-08-15 18:00 - 2024-09-15 21:00 | Gradski muzej Sombor, Trg Republike 4, Sombor, 25000, Serbia
U Gradskom muzeju Sombor, u četvrtak, 15. avgusta u 18 časova biće otvorena izložba „Tradicija vašara u Srbiji“. Izložba je rezultat rada 24 etnologa i 18 muzejskih institucija iz naše zemlje, a Gradski muzej Sombor je domaćin ove putujuće izložbe koja je priređena u okviru Etnološke sekcije Muzejskog društva Srbije. Njenu realizaciju omogućilo je Ministarstvo kulture Republike Srbije.
Na izložbi će biti predstavljen raznovrstan arhivski materijal nastao od sredine 20. veka do danas, a koji otkriva specifičnosti narodnog života i kolektivnih manifestacija. Izložba „Tradicija vašara u Srbiji“ rasvetljava široj javnosti nepoznat aspekt vašara i njegovu simboličku funkciju, koja pored tradicionalnih oblika života danas uključuje i savremene fenomene potrošačke kulture, hiperprodukciju, prodor inustrijske robe i savremene muzike.
Kroz vredan audio i vizuelni materijal, posetioci će moći da upoznaju specifičnosti ekonomskog aspekta vašara, tradicionalne oblike robne razmene, zanatstva i domaće radinosti, ali i da saznaju kako su vašari od nekadašnjih manifestacija u crkvenim portama postali deo zabavnog života i mesta susretanja pod vašarskim šatrama sa dominantnom gastronomskom ponudom i popularnom muzikom.
Kako su vašari oduvek bili mesta susretanja i upostavljanja novih veza, izložba „Tradicija vašara u Srbiji“ nastala je u cilju upoznavanja šire javnosti sa konekstom vašara, istorijskim i društvenim razvojem, kao i višeslojnim značajem vašara u narodnoj kulturi. Na ovaj način akcentuje se duga tradicija njihovog postojanja na prostoru čitave Srbije.
Autor izložbe je Etnološka sekcija Muzejskog drušva Srbije, a izložba je nastala sa idejom da se deo originalne građe objedini i prikaže najširoj javnosti, kao i da se pokaže vredna praksa zajedničkog rada u oblasti prezentacije kulturnog nasleđa muzeja širom zemlje.

Novosadski filmski festival // 18-22.09.
2024-08-18 - 2024-08-22
Drugo izdanje Novosadskog filmskog festivala, pod sloganom Uleti u platno, ove godine biće od 18. do 22. septembra, a već je poznato da će ga zatvoriti autentični balkanski umetnik, Božo Vrećo, uz Camerata Novi Sad orkestar, na velikoj sceni Srpskog narodnog pozorišta.
Ovaj internacionalni takmičarski festival dugometražnog igranog filma, već u pripremi svog drugog izdanja ostvario je veliki uspeh potpisivanjem sporazuma sa globalnim liderom u video-industriji, Busan Content Market. Novosadski filmski festival je tako uspeo da svrsta Srbiju među 50 zemalja koje su deo ove vodeće svetske platforme za razmenu i promociju filmskog, televizijskog i video-sadržaja.
Novosadski filmski festival, koji pretenduje da postane jedan od kulturnih brendova Novog Sada, publici ove godine donosi aktuelna filmska ostvarenja, četiri takmičarske i šest revijalnih filmskih selekcija, tokom pet dana, u samom srcu grada.
Foto: Promo
Za sada su najavljeni filmovi iz Srbije, Hrvatske, Češke, Egipta, Indije, Makedonije i Koreje, a pored projekcija, festival sa jednakom pažnjom neguje i industri program kroz segmente za razvoj filmskih projekata, panel diskusije, koji gradi značajan prostor za budući produkcioni i koprodukcioni razvoj uz prateći muzički program i gostovanja nekih od kultnih imena iz sveta filmske industrije.

Izložba "Kontakt" // Galerija Singidunum // 19-27.08.
2024-08-19 19:00 - 2024-08-27 20:00 | Galerija Singidunum, Knez Mihailova 40, Beograd, Serbia
Izložba “Kontakt”, autorski projekat Ane Marinović, dipl. grafičara, biće otvorena u Galeriji Singidunum u Beogradu od 19. avgusta do 27. avgusta 2024. godine. Ove godine, izložba dobija dodatnu važnost zahvaljujući podršci ULUPUDS-a, koji je prepoznao značaj teme i pružio svoju podršku ovom projektu.. Izložba se organizuje u okviru udruženja Kreativna fabrika i predstavlja devetu po redu u ovom ciklusu.
Detalji izložbe:
Naziv: Kontakt 9 Datum: 19. avgust 2024 – 27. avgust 2024 Vreme otvaranja: 19:00 Radno vreme: 10:00 – 20:00 Lokacija: Galerija Singidunum, Beograd
O izložbi:
Izložba “Kontakt” okuplja 72 umetnika pretzno iz Srbije, ali I Bosne, Crne Gore i Hrvatske. Radovi obuhvataju različite tehnike likovne i primenjene umetnosti, uključujući crtež, grafiku, slike, akvarele, digitalne grafike, fotografije, skulpture i mozaik.
Tema izložbe: Kontakt
Izložba “Kontakt” istražuje značaj ljudskog kontakta u savremenom društvu, gde tehnologija omogućava bržu komunikaciju, ali pravi međuljudski kontakt postaje sve ređi. Na ovoj izložbi, umetnici su se bavili različitim aspektima kontakta, od stvaranja neposrednih, emocionalnih veza do istraživanja odsustva istih.
Neki umetnici su se fokusirali na prikazivanje kontakta kroz univerzalne oblike povezivanja kao što su poljubac, ples, zagrljaj i osmeh, naglašavajući njegovu važnost i lepotu. S druge strane, neki radovi ukazuju na nedostatak kontakta, prikazujući robote, ljude zagledane duboko u sebe ili introspektivne unutrašnje kontakte. Ovi kontrastni pristupi pomažu da se istakne kako savremena povezanost može biti istovremeno prisutna i nedostupna, naglašavajući univerzalnu potrebu za stvarnim, dubljim vezama i povezanošću koja je od suštinske važnosti za sva živa bića na planeti.
Učesnici:
Na izložbi izlazu umetnici sa akademskim obrazovanjem, studenti umetničkih fakulteta, kao i desetak amatera čiji su radovi kvalitetom zaslužili svoje mesto. Na konkurs se prijavilo preko 200 kandidata, što je predstavljalo izazov u selekciji, ali smo zadovoljni visokim kvalitetom izabranih radova.

Zemun Fest // 21-25.08.
2024-08-21 - 2024-08-25
Jedan od najposećenijih letnjih festivala u Beogradu, „Zemun Fest“ i ove godine ponudiće bogat umetnički program u srcu jednog od najlepših delova Beograda. Koncerti grupa S.A.R.S, Ničim Izazvan i Neverne Bebe samo su deo muzičkog programa festivala koji ove godine traje od 21. do 25. avgusta. Tradicionalno, svečano otvaranje obeležiće bioskopska projekcija na otvorenom!
Ovogodišnji Zemun Fest počinje prikazivanjem domaćeg filma „Za danas toliko“, koji je zabeležio veliku bioskopsku gledanost i postao jedan od najzapaženijih domaćih ostvarenja. Za ovaj film već mesecima traži se karta više, a gosti Zemun Festa biće u prilici da ga pogledaju potpuno besplatno 21. avgusta od 21 čas na Velikom trgu, u okviru programa svečanog otvaranja.
„Spremanjem omiljenih mu kolača – čupavaca, Šarenci uspevaju da namame najstarijeg brata da dođe kući. Vreme kao da prestaje da postoji i počinje bajka o srećnim ljudima. Naizgled obični letnji dani postaju neobični. Zaljubljeni u život, oni uzdižu realnost iznad tla, rasterujući tamne oblake vedrinom.“ Na ovaj način film je najavljen na ovogodišnjem FEST-u, a komentari publike o lepoti jednostavnosti ovog ostvaranja mesecima kasnije ne prestaju, što je možda i najbolja preporuka da ne propustite ovu projekciju.

U okviru programa otvaranja, pre filmske projekcije publiku će sa scene pozdraviti pesnik Marko Milošević.
Bogat filmski repertoar obeležiće i ovu godinu, a važan deo Zemun Festa je i selekcija najboljih studentskih filmova u okviru takmičarskog programa. Pored filmske umetnosti i koncerata, dečija zona i street market i ove godine biće deo festivalskih zona.
Koncerti na Zemunskom keju, na jedinstvenoj sceni pored Dunava, obeleže svaki Zemun Fest, nudeći publici najlepše emocije i najkvalitetnije izvođače. Ove godine muzički deo festivala obeležiće grupa S.A.R.S. koja nastupa 22. avgusta, kultni sastav Nervozni poštar koji posle dugo vremena nastupa u Beogradu 23. avgusta, bend Ničim Izazvan sa koncertom 24. avgusta, a festival zatvara nastup omiljene pop – rok grupe Neverne bebe 25. avgusta.
Na koncertnu zonu festivala “nasloniće se” i postavka Street marketa sa preko stotinu izlagača. U ovoj zoni, posetioci festivala mogu da uživaju u novim mirisima i ukusima, jedinstvenoj ponudi hrane i pića, ali i da se upoznaju sa stvaralaštvom mladih umetnika i zanatlija, koji učešćem na ovoj manifestaciji dobijaju šansu da bolje predstave i plasiraju svoje proizvode. Tradicionalni festival ove godine nudi još bogatiji program, više zona i desetine besplatnih programa koji garantuju nezaboravne letnje večeri na obali Dunava.
Zemun Fest je festival jedinstvenog duha koji slavi ljubav i zajedništvo i poziva sve Beograđane i posetioce našeg grada da uživaju u danima kada je Zemun najlepši.

Raskid13 // Plato Milana Mladenovića // 23.08.
2024-08-23 20:00 - 21:00 | Dom omladine Beograda, Makedonska 22, Beograd, Srbija
Raskid13 je pank-rok bend iz Pančeva nastao 2015. godine kao projekat koji je okupio prijatelje različitih muzičkih, ali sličnih društvenih interesovanja, kao što su stvaranje pozitivne energije kroz muziku i muzičku izvedbu.
Većina članova potiče iz različitih bendova i muzičkih žanrova, što je samo doprinelo jedinstvenom zvuku, promovišući optimizam na satiričan, ali melodičan i pozitivan način.
Raskid13 je nastupajući na brojnim konceratima i festivalima, kako u Srbiji tako i u inostranstvu, stekao mnoštvo prijatelja koji su podržali rad benda naročito u vidu poziva na zajedničke nastupe, a to su: Hladno Pivo, Brkovi, Čovek bez sluha, Six Pack, Atheist Rap…
Bend iza sebe nekoliko izdanja – još uvek aktuelan album ,,Imamo sve’’ izdat je za Long Play 2022., a trenutno rade na pesmama za novi album.

Operski gala koncert OperArt // Silosi // 25.08.
2024-08-25 21:00 - 23:30 | Silosi, Dunavski kej 46, Beograd, Srbija
Operski događaj, “OperArt” Gala koncert pod nazivom “Saveznice”, koji spaja kulturu, umetnost i tehnologiju, održava se u beogradskim Silosima u nedelju 25. avgusta 2024. od 21.00. Srpski sopran Marija Jelić, južnoamerički mecosopran Nensi Fabiola Herera, italijanska dirigentkinja Đana Frata i Srpski simfonijski orkesatar stvoriće za publiku intimnu i mističnu atmosferu.
Na ovom jedinstvenom koncertu ove dve umetnice pevaće najlepše duete i arije iz operske literature Verdija, Pučinija, Maskanjija, Bizea, Đordana, Ofenbaha, i drugih.
Ambijent kulturnog centra Silosi na obali Dunava uneće poseban ton koji naglašava intelektualni užitak i duhovno iskustvo. Ovo je prvi put da će operski koncert biti izveden u ovom gradskom ambijentu. Takav inovativni događaj publici pruža jedinstveno iskustvo i svež pogled na operu.
Ulaznice se mogu nabaviti na Ticket Vision prodajnim mestima i onlajn na sajtu Tickets.rs uz mogućnost popusta za studente i penzionere.
Marija Jelić, jedna od naših najistaknutijih operskih umetnica mlađe generacije, nastupala je u preko 15 zemalja, uključujući i nastupe sa Plasidom Domingom, Elinom Garančom, Hoze Kurom i dr.
Nensi Fabiola Herera nastupa u vodećim svetskim teatrima poput Metropoliten opere u Njujorku, Berlinske opere, Boljšoj teatra u Moskvi. Vodeći svetski mediji je nazivaju i “Karmen 21. veka” nakon njenog velikog uspeha u toj roli u Metropoliten operi.
Đana Frata je kod mnogih prestižnih saradnji, kao što su Berliner Simphoniker, Orchestra del Teatro dell’Opera iz Rima, Orchestra del Teatro Petruzzelli iz Barija, bila prva žena dirigent ikada. Đanin široki simfonijski repertoar kreće se od Vivaldija do savremenih kompozitora. Godine 2009. dobila je titulu “viteza Republike Italije” za svoju međunarodnu karijeru.

Cotton Pickers // Plato Milana Mladenovića // 26.08.
2024-08-26 20:00 - 21:00 | Dom omladine Beograda, Makedonska 22, Beograd, Srbija
MONDAY BLUES, serijal low-noise bluz koncerata u organizaciji Doma omladine Beograda, prešao je dug put od svog premijernog predstavljanja publici u maju 2017. godine, do jednog od omiljenih letnjih programa publike različitih uzrasta u našem glavnom gradu.
U godini u kojoj Dom omladine Beograda obeležava šest decenija postojanja, osma sezona Monday Bluesa predstaviće neka poznata bluz lica, ali i nove saradnje i projekte. Ovog ponedeljka nastupiće popularni domaći bluz-rok bend Cotton Pickers.
Bend je formiran 2004. godine u Mladenovcu. Njegovi članovi od samog nastanka su: Jovan Stepić – gitara i vokal, Ivan Stepić – bas gitara i Uroš Ugrinović– bubnjevi. Prvobitni naziv je bio “Unregistered Feedback“, ali je tokom vremena ime promenjeno u sadašnji naziv “Cotton Pickers“. U periodu od 2006. do 2008. godine usled odsustva bubnjara bend je pauzirao, da bi 2008. godine, nakon njegovog povratka, nastavio sa radom. Aktivnim sviranjem i radom na autorskom materijalu sazrevao je i muzički izražaj ovog trija.
Cotton Pickers pripada grupi koncertno veoma aktivnih bluz rok sastava. Mnogobrojni samostalni i nastupi na festivalima u Srbiji i inostranstvu bili su odlična prilika da bend stekne i opravda reputaciju vrhunskog koncertnog benda.
Godine 20012. objavili su debi album po imenu “Slaughterhouse Blues“, na kome se našlo deset numera u izdanju Long Play Recordsa. Odmah po objavljivanju albuma, Cotton Pickers dobija značajnu nagradu Radio Beograda 202, za najbolji debitantski album 2012. po glasovima slušalaca.
U narednim godinama bend nastavlja da aktivno nastupa kako u Srbiji, tako i u regionu. Trenutno rade na drugom po redu studijskom albumu na kojem će se naći novih deset pesama. Ako volite energičan bluz-rok, na pravom ste mestu.

"Impuls" // mts Dvorana // 27.08.
2024-08-27 20:00 - 22:00 | mts dvorana, Dečanska 14, Beograd, Srbija
Svečana premijera američkog trilera “Impuls” (Impulse) u kojoj glavnu ulogu tumači glumica sa naših prostora, Dajane Gudić, zakazana je za 27. avgust u bioskopu mts Dvorane.
Priča smeštena u Los Anđelesu prati novinarku Sofiju koja je željna da ostavi svoj lični pečat, ali je zaokupljena teorijama zavere i sopstvenom borbom sa disocijativnim poremećajem identiteta. Povezujući nekoliko naizgled izolovanih smrtnih slučajeva ona ubrzo biva uvučena u globalnu zaveru čiji su akteri medijski moguli, političari i holivudska elita. Rešna je da pred sobom postavi nemogući cilj – da ih sruši.
Glavna uloga poverena je Dajani Gudić, koja je i napisala inicijalnu priču za film bazirajući je na nekim ličnim iskustvima koje je tokom godina života u Los Anđelesu, zabečežila
“Napisala sam priču za film Impuls i posle toga sam počela da radim sa producentom koji je ujedno i pisac i koji je dalje razvio scenario filma. Neki bi je nazvali teorijom zavere, ali to je istina, surova istina kao i nešto što se zaista događa.”
U filmu se pored Miraja Grbića koga smo gledali u seriji “Lud, zbunjen, normalan” pojavljuje i američki poznati glumac Nik Kasavetes, ujedno i reditelj voljene romantične drame “Notebook”:
“On je inspiracija svima u Holivudu. Sa njim sam sarađivala i postao mi je mentor. Posle Impuls-a u kojem je bio i glumac i producent, Nik me je pozvao da glumim u njegovom filmu Marked Men koji sam snimala u Bugarskoj i tamo boravila dva meseca.”

Dajana Gudić živi i radi u Americi, gde se sa svojih dvadeset i tri godine preselila u Los Anđeles, a pre toga godinama je živlela u Klivlendu gde je zuavršila žurnalistiku. Bavila se modelingom, ujedno pohađajući i časove glume. Kada ju je pre nekoliko godina kontaktirao producent Tejlor Čin započeta je njena gumačka karijera, a jedna od rola pripala joj je i u filmu Džejmija Foksa “All Star Weekend”, u kojoj igraju mnoge velike holivudske zvezde.
Film “Impuls” već je izašao u bioskopima u Americi, Kanadi, a osim u dvoranama kod nas do kraja leta zaživeće i u bioskopima u Portugalu, Švajcarskoj, Nemačkoj, Poljskoj, zemljama Bliskog istoka. Karte za zakazanu beogradsku premijeru mogu se već od sada nabaviti na sajtu mts Dvorane

Sam & Shane's Serbian Adventure // KC Grad // 28.08.
2024-08-28 20:00 - 22:00 | Kulturni centar Grad, Braće Krsmanović 4, Beograd, Srbija
Pridružite nam se na nezaboravnom večeri komedije sa hedlajnerom Šejnom Kalaganom i glumicom Samantom Lakner!
Rođena u Arizoni i sa sedištem u Austriji, Samanta Lakner unosi seksipil i duhovitost na scenu, pretvarajući svakodnevne apsurde u zlato komedije. Od vanzemaljskih zavera do Vi-Fi bitaka, njeni smeli udarci i neodoljivi šarm garantuju noć beskrajnog smeha.
Posle rasprodanih samostalnih emisija širom Evrope, uključujući Beč, Istanbul i Budimpeštu, hedlajner Šejn Kalagan prvi put dolazi u Beograd! Opisana kao „blaga srca“, „pametna“ i „ugodna“, Šejnova komedija pokriva sve, od zabavljanja do solarnog sistema. Očekujte neočekivano!

"78 dana" // mts Dvorana // 28.08.
2024-08-28 20:00 - 22:00 | mts dvorana, Dečanska 14, Beograd, Srbija
Nakon trijumfa na Festivalu evropskog filma na Paliću gde je ovenčan Zlatnim tornjem za najbolji film i nagrada sa Kipra, iz Insbruka i sa Tofifesta u Poljskoj, debitantski dugometražni film rediteljke Emilije Gašić, „78 dana“ naći će se u domaćim bioskopima od 29. avgusta, a premijerno prikazivanje zakazano je za 28. avgust u mts Dvorani. Karte za zakazanu projekciju mogu se već sada kupiti na blagajni mts Dvorane ili online putem sajta ovog bioskopa.
Film smešten u period bombardovanja 1999. godine u jednom malom mestu u Srbiji, ujedinio je u jednom kadru iskusne glumce Gorana Bogdana, Jelenu Đokić i Pavla Čemerikića i četiri mlade glumice Viktoriju Vasiljević, Tamaru Gajović, Milicu Gicić i Mašu Ćirović.
Nakon očevog odlaska u vojsku, sestre Sonja (17) i Dragana (15) započinju video dnevnik na kućnoj kameri, snimajući, dok dani prolaze mirnu prirodu oko sebe, drhtavo noćno nebo tokom vazdušnih napada i zadirkivanje svoje sedmogodišnje sestre Tijane.
Stvari počinju da se menjaju kada misteriozni dečak i njegova stidljiva, mlađa sestra stignu iz Beograda i usele se u komšijsku kuću. Ubrzo, nova prijateljstva, prvi poljupci i prva razočaranja, zamenjuju strah od bombi.
Rediteljka Emilija Gašić podelila je svoje utiske nakon domaće festivalske premijere na Paliću i dve osvojene nagrade na ovom festivalu (Zlatni toranj za najbolji film i Gorki list nagrada publike):
„Bilo je jako lepo jer je naša publika stvarno osetila film. Bilo je i smeha i suza i nisam zamišljala da će biti ovako dirljivo.“
O snimanju i radu sa mladim glumicama, dodala je: „Snimanje je trajalo 20 dana. Snimali smo u junu 2022. Imali smo probe od mesec dana. Ekipa je bila mala I bila je divna porodična atmosfera. Možda su najveći utisak ostavile grupne scene. Snimanje rođendana i pravljenje palačinki. Tu je bila baš lepa atmosfera, slušali smo muziku iz tog vremena i sve je snimano kroz igru.”
Film „78 dana“ imao je svetsku premijeru na međunarodnom festivalu u Roterdamu (IFFR) u programu Bright Future. Prikazan je u takmičarskim programima na festivalu OFF Camera u Krakovu, IndieLisboa u Lisabonu i Festival De Cine Al Este u Limi u Peruu. Nagrađen je na filmskim festivalima na Kipru (Cyprus Film Days) i u Insbruku, u Austriji (IFFI), TOFIFESTU u Poljskoj.

Pasaž fest vol. 03 // Prolaz Milana Mladenovića // 30.08-01.09.
2024-08-30 18:00 - 2024-09-01 22:00 | Prolaz Milana Mladenovića, Zmaj Jovina 22, Novi Sad, Serbia
Treće izdanje Pasaž festa u programski fokus stavlja dve teme koje objedinjuju ovogodišnji naziv festivala Neko nas posmatra.
Prvo polazište je ideja festivala kao mogućnost za saradnju raznorodnih organizacija i pojedinaca sa fokusom na institucionalno – vaninstitucionalnu saradnju (Sterijino pozorje / MMC Led Art, udruženje građana Reaktor, udruženje građana Grafička mreža), na kreiranju programa u javnom prostoru, u ulici Zmaj Jovina, pasaž broj 22, kao zajedničkog dobra, odnosno brige za javno dobro kroz primarno perfromativne/dramske i vizuelne programe.
Drugo polazište je zasnovano na preispitivanju nasleđa, kako kulturnog (naziv pasaža broj 22 je Prolaz Milana Mladenovića, frontmena grupe EKV) tako i arhitektonskog nasleđa urbane celine Novog Sada, koji je sačinjen od mnogih pasaža među kojima je i naš.
Foto: David Hrubik
Oba polazišta se međusobno prožimaju kroz stih, ali i pitanje/konstataciju neko nas posmatra, kao potraga za odgovorima na pitanja šta radimo, kako to radimo, ko smo mi koji radimo i koliko možemo da utičemo, podstičemo i zagovaramo promene i rad na javnom prostoru odnosno javnom/društvenom dobru.
Ovogodišnji program festivala nadovezuje se na iskustva Pasaž festa iz prethodna dva izdanja. Tokom trodnevnog programa, publika različitog uzrasta i različitih preferencija, imaće mogućnost da uživa u aktivnostima – izložbama, koncertima, predstavama, razgovorima i da svojim prisustvom ukaže na kulturni i društveni potencijal pasaža broj 22, odnosno Prolaza Milana Mladenovića.
Cilj Pasaž festa je slojevit, on služi kao model i primer da jedan gradski pasaž može da ponudi različiti sadržaj i da prolaznicima koji se u njemu zateknu pruži različite sadržaje, da ih navede da se u njemu zadrže i da mu se često vrate.
Pasaž fest je posebno namenjen pasažu broj 22, ali ga možemo zamisliti u svim pasažima, prolazima i prostorima koji nam se čine kao svakodnevne usputne prečice, ali su zapravo mesta velikih potencijala, novih susreta i drugačijih iskustava.
Foto: David Hrubik
Program Pasaž fest-a
Petak, 30. avgust

19.00 časova Izložba u Prolazu: pogledi na Pasaž 22, autorski tim Tatjana Babić, Dragana Vilotić, Jelena Janev
19.15 časova Svečano otvaranje – Prezentacija murala u prolazu Milana Mladenovića: Street Art Novi Sad (Luka Đelić) / Šok Mural vol 2.0 (Bojan Dojkić)
19.45 časova Govorni program: Nasleđe u javnom prostoru
20.30 – 21.30 časova Program KREIRANJE PROSTORA PSŽZJ22: Panel diskusija – Kako napraviti mesto?

Subota, 31. avgust

18.00 časova Izložba na štenderu: Snovi u pasažu 22 – Mirjana Boba Stojadinović
19.00 časova Program KREIRANJE PROSTORA PSŽZJ22: Radionica sa korisnicima prostora
21.15 časova Performans 11258582 – Četa – štab za savremeni ples i umetnost

Nedelja, 1. septembar

18.00 časova Program KREIRANJE PROSTORA PSŽZJ22: Objavljivanje „Deklaracija PSŽZJ22” (online događaj)
19.00 časova Pozorje iznutra: Vođenje kroz unutrašnjost Sterijinog pozorja / Pokloni Sterijinog pozorja
20.30 časova Predstava: Zašto su sva igralista srušena?
21. 30 časova Muzički performans – Lakmus red

Brkovi 30. avgusta u niškoj Banovini
2024-08-30 19:30 - 22:00 | Banovina, Niš
Pank-folk legende Brkovi održaće koncert 30. avgusta u niškoj Banovini, u organizaciji producentske kuće Long Play. Šemso 69 i ekipa će pred vatrenim fanovima u Nišu nastupiti u sklopu turneje kojom obeležavaju 20 godina postojanja benda, ali i 15 od objavljivanja prvog albuma „PunkFolkWelness“, te 10 od četvrtog albuma „Pizda materina“.
Sa prošlogodišnjeg, osmog studijskog albuma „Krvava novčanica“ izdvojili su se hitovi „Više ni pankeri ne slušaju pank“, „Bauštela“, „Govno“, „A kada padne noć“, te su i oni na koncertima ravnopravno našli mesto uz stare favorite, rasturačke „Hormon sreće“, „Tolerancija“, „Nisam ja za tebe“, „Kurvo prokleta“, „Mala“, „Bolje da sam s frendovima pio rujno vino“…
To je garancija da će i u Banovini sve proteći uz šutke, gromoglasno pevanje, a duhovite opaske koje Šemso sipa na svakom koncertu, sasvim sigurno, neće izostati ni ovoga puta.
„Ne pamtim kada nam je iz nekog grada pisala tolika masa ljudi i pitala, da ne kažem zahtevala od nas da dođemo u Niš. I, evo, napokon sa veseljem mogu da kažem – Brkovi, 30.08, dvorište Banovine, vidimo se svi tamo“, radosno najavljuje Šemso.
Ulaznice za koncert Brkova 30. avgusta u niškoj Banovini koštaju u promotivnom periodu 1.500 dinara, cena će kasnije biti 1.800 dinara.

Mali Demon // Plato Milana Mladenovića // 30.08.
2024-08-30 20:00 - 21:00 | Dom omladine Beograda, Makedonska 22, Beograd, Srbija
Za kraj dvanaeste sezone Koncerata na Zidiću, Dom omladine Beograda u saradnji sa emisijom “BUNT” Radio-televizije Srbije, predstavlja bend Mali Demon, pobednike 8. izdanja Bunt Rok Festivala! Kao nosioci “Zlatne munje” ovog važnog takmičenja, koje promoviše mlade rok bendove, grupa Mali Demon predstavlja entitet koji nas tera u pozitivna iskušenja, za koja inače ne bismo imali hrabrosti.
Tekstovi ovog benda govore o lepoti prolaznosti, idealizaciji bunta i perspektivi koja nastaje u snovima. Kroz muzičko putovanje, producenti Milan Jevtić i Ilija Ivanović spojili su svoje strasti ka tvrđem i izgubljenom spoju zvuka elektronike i rok muzike. Osnovni zadatak bio je moderna muzika “sa kičmom”.
Toj akciji se priključila i Darja Nedić sa svojim unikatnim pristupom sviranja električne gitare i vatrenom željom da stvaraju i nastupaju. Ubrzo je nastala potreba za ženskim vokalima čije su uloge ispunile dive glamura Nina Đenadić i Olga Kraljević, koje su zaslužne i za vizuelni identitet projekta, za koji uskoro izlazi prvi album.
“Noseći tajne svojih nedostataka sa sobom, prevazilazimo ih sa osmehom i energijom koja slama barijeru stvaranja i uništenja. Pokretačkim zvukom želimo da obogatimo scenu tvrdom a zabavnom muzikom uz spoj ritam mašina, esid sintova i električnih gitara sa bogatom paletom pamtljivih vokala.”, poručuju članovi grupe Mali Demon.

Rock el Clasico // TC Promenada // 30.08.
2024-08-30 20:00 - 22:30 | TC Promenada, Bulevar oslobođenja 119, Novi Sad, Serbia
Virtuozi, svaki u svom muzičkom žanru, Stefan Milenković i Nele Karajlić, donose spektakl koji će publici pružiti potpuno novo iskustvo uživanja u muzici, koncertom „Rock el Clasico“, 30. avgusta na krovu TC Promenade, u Novom Sadu.
Sa početkom u 20 časova, Milenković i Karajlić odvešće publiku na nezaboravno putovanje u kom ne postoje barijere između roka i klasične muzike, kao ni granice u eksperimentisanju za ova dva vrsna muzičara.
Prvi „Rock el Clasico“ u Novom Sadu biće realizovan u okviru muzičke sezone 2023/2024 Gradske koncertne dvorane, u organizaciji Kulturnog centra Novog Sada.
Uz Neleta Karajlića i Stefana Milenkovića, nastupiće i bend Osiromašeni uranijum, koji čine: klavijaturista Vladimir Đedović, gitarista Ivan Zoranović, gitarista Aleksandar Crnatović, bubnjar Igor Jovčić i tenor Nemanja Crnatović, kao i GRMI (gudačka reprezentacija mladih instrumentalista), koju čine: violina Sofija Glavičić, violončelo Magdalena Matić, violina Olivera Mitrović, viola Anja Milošević, violina Jovana Savić i violina Dunja Stojković.

Bajaga i Instruktori // Ušće // 31.08.
2024-08-31 18:00 - 21:00 | Ušće
Jedan od najvećih pop-rock bendova ovih prostora, Bajaga i Instruktori, u subotu, 31. avgusta, na beogradskom Ušću, održaće njihov najveći koncert u Beogradu do sad.
“Samo nam je ljubav potrebna” je više od turneje – to je ljubavno pismo brojnim generacijama obožavatelja širom sveta, kojim bend proslavlja 40 godina postojanja.
U okviru te turneje, Ušće se sprema za nezaboravno veče i veličanstveni letnji koncert povodom velikog jubileja.
Fenomenalno ozvučenje, brojni gosti i set-lista puna iznenađenja, sastavljena od numera sa 13 studijskih albuma benda!
Bend će izvesti pesme koje nikada do sada nije svirao uživo, zatim one koje retko svira na koncertima, ali i sve one pesme koje je nemoguće izostaviti, nezamenjive himne koje su Bajagu i Instruktore učinile omiljenim bendom generacija.
Nakon koncerta u aprilu u MTS Dvorani, koji je rasprodat za manje od 24 časa i na kojem će se svirati samo pesme sa prvog albuma “Pozitivna geografija” kao omaž prvog velikom koncertu iz 1984. godine, koncert na Hipodromu biće jedna posebna prilika za osvrt na 40 godina izuzetne karijere i susret sa vernom publikom koja se očekuje iz raznih delova regiona i sveta.
Koncert počinje od 18 časova, s obzirom na veliki broj gostiju, dugu listu pesama, ali i sve ono što je planirano za ovu neponovoljivu veče i koncert drugačiji od svih dosadašnjih.
Karte u prodaji od 12. marta 2024. godine, preko efinity.rs i tickets.rs servisa.
Cene karata kreću se od 2000 dinara do 6000,00 dinara, u zavisnosti od pozicija. (šematski prikaz dat na kraju dokumenta)
U 40 godina postojanja, kultni pevač, gitarista i autor Momčilo Bajagić – Bajaga svojim pesmama zauvek se upisao u srca mnogih generacija obožavatelja. Iza grupe je 13 studijskih albuma. Pesme s albuma Pozitivna geografija slušaju se i danas i zvuče podjednako sveže i autentično.
Nakon velikog uspeha prvog albuma, usledila je eksplozija albuma, sa još većim uspesima koji su se nizali. Posle samo godinu dana objavljuju i drugi album Sa druge strane jastuka na kojemu su se našle hit pesme Zažmuri, 220 u voltima, Ti se ljubiš, Dvadeseti vek, Dobro jutro džezeri, Vidi šta sam ti uradio od pesme, mama, Sa druge strane jastuka, i druge.
Treći album Jahači magle izlazi 1986. godine sa hitovima 300 na sat, Samo nam je ljubav potrebna, 442 do Beograda i druge, a nakon dve godine izlazi Prodavnica tajni s legendarnim hitovima Plavi safir, Gore-dole, Verujem, ne verujem, Godine prolaze i Život je nekad siv, nekad žut koji se upisuju u rock evergreene ovih prostora.
Prema mišljenju poznatih rok kritičara, veoma retko je u istoriji ne samo bendova na ovim prostorima, da neko u tako kratkom periodu, za praktično nepunih 5 godina, izda 4 albuma sa toliko velikih i jakih pesama, koje su istovremeno i najavljivale i potvrđivale žanrovsku raznovrsnost i kvalitet Bajaginog autorstva.
Usledili su albumi Neka svemir čuje nemir, koji predstavlja kombinaciju studijskog i live albuma, Muzika na struju, Ni na nebu ni na zemlji, koji najvećim delom čini filmska muzika, te Od bižuterije do ćilibara, Zmaj od noćaja, Šou počinje u ponoć, Daljina, dim i prašina, U sali lom, Ovaj svet se menja.
Bajaga kao autor potpisuje preko 170 napisanih pesama, koje je napisao za svoj bend, ali i za druge izvođače, koje će uskoro biti objavljene u knjizi poezije.

Buč Kesidi // Banovina // 31.08.
2024-08-31 21:00 - 23:00 | Banovina, Niš
Buč Kesidi nastupiće 31. avgusta na velikom sasmostalnom koncertu u niškoj Banovini. Bend se u Niš vraća posle dve godine i rasprodatog koncerta za koji se danima tražila karta više.
Ulaznice će biti u prodaji od utorka, 9. jula od 10 časova na prodajnim mestima Tickets i online na tickets.rs, po promotivnoj ceni od 1.500 dinara za prvi kontigent ulaznica.
Regionalno popularni levoruki disko-pop-elektro-boj bend Buč Kesidi vraća se u nišku Banovinu, u organizaciji producentske kuće Long Play i Kontra Rights. Pančevački sastav, koji čine gitarista i vokal Luka Racić, i bubnjar i vokal Zoran Zarubica, posle dve godine se vraća u Niš, grad koji predstavlja jedno od njihovih najvećih uporišta od početka karijere. To potvrđuje činjenica da je njihov prethodni nastup u Banovini nominovan za koncert godine na regionalnoj ceremoniji MAC Awards.
Bend u Niš dolazi posle velike regionalne turneje, u okviru koje su rasprodali stadione Šalata u Zagrebu i Tašmajdan u Beogradu, Spens u Novom Sadu, 7 koncerata zaredom u zagrebačkom Saxu, ljubljansku Kino Šišku i mnoge druge koncertne prostore širom regiona. Upravo sa koncerta na Tašmajdanu bend je nedavno objavio i live album koji možete naći na svim streaming servisima.
“Radujemo se koncertu u Nišu, gradu koji zauzima posebno mesto u našim srcima otkad smo počeli da sviramo. Publika će imati priliku, pored poznatih, da čuje i nove pesme. Potrudićemo se da nadmašimo prethodne koncerte koje smo već održali u Banovini” izjavili su Zoran i Luka povodom novog dolaska u Niš.
Nema sumnje da će ponovo, kao i na svakom njihovom nastupu, euforiju, baš u skladu sa nazivom njihovog drugog albuma iz 2019. koji ih je lansirao u zvezde, izazvati numere “Nema ljubavi u klubu”, “TIHO”, “Đuskanje ne pomaže”, “Subota”, “Nedelja ujutru” i druge, kao i materijal sa prvenca “Posesivno-ospulsivni hospul” (2016) koji je jasno nagovestio njihov potencijal. Luka i Zoran najavljuju treći album, a pesme “Curimo po asfaltu”, “Skupi snagu” i “Trebaš mi” sa novog albuma se već uveliko pevaju u glas na koncertima.

Sweely // Barutana // 31.08.
2024-08-31 22:00 - 23:30 | Barutana
U Beograd nam po prvi put stiže, “the king of groove”, talentovani DJ i producent SWEELY iz Francuske, na drugo izdanje ФОМО žurke 31-og Avgusta u Barutani. Domaću podršku pružiće najistaknutiji DJ-evi sa naših prostora, RUNY , NEMAX, DJ duo LUTON & ŠĆEPA. Ova
eklektična kombinacija izvođača garantuje nezaboravan doživljaj i atmosferu koja će trajati do ranih jutarnjih sati.

SWEELY jedan je od najkreativnijih producenata nove generacije, koji vešto stvara različite muzičke žanrove, kao što su Minimal, mikro House i electro. Njegova sposobnost da komponuje i objavi konsekventan broj numera, a da pritom zadrži originalnost je doprinelo značajanom uticaju na njegov identitet, što pokazuju i njegova izdanja na Distant Hawaii, Lobster Theremin i Concrete
Music itd.
Duboki, energični live nastupi doneli su mu rezidenturu u zloglasnom klubu CONCRETE u Parizu. SWEELY -ijeva muzička interesovanja potekla su od njegovih najranijih dana, do širokog spektra muzičkih stilova, što je u velikoj meri doprinelo oblikovanju njegovog muzičkog pravca. Veliki deo svog vremena, SWEELY provodi istražujući svaki muzički instrument koji mu padne u ruke, sa posebnim ukusom gitare i klavijature.
Trake osciliraju između jazz uticaja sa svojim soul vokalima i zaraznim dubokim basom i upečatljivim ritmom, koji vas pokreće. Uvek ćete ga naći kako pleše iza svog MPC-a i druge opreme, producirajući na licu mesta, zadivljujuću
muziku koja prenosi njegovu energiju i ujedinjuje publiku.

RUNY je jedan od traženijih izvođača sa naših prostora, promoter i producent, kao i siva eminencija projekta CMOK, a poslednjih godina i kluba “Tunnel” iz Novog Sada. Čovek koji je svu svoju energiju uložio u jedinstvenu viziju razvoja elektronske muzike u lokalnoj zajednici u kojoj živi, neko ko ne pravi kompromis kada je u pitanju muzička struktura i kvalitet na elekstronskoj sceni. Organizovanje žurki, bukiranje domaćih i međunarodnih imena koristeći sopstvenu intuiciju, prateći sopstvenu energiju i svoj sluh, dovelo ga je do uspeha.
Ono što RUNY-a izdvaja od drugih izođača, jeste njegov jedinstveni muzički stil, organski haus uronjen u duboki šamanitički trens sa neočekivanim jazzy i disko izletima je njegova čarobna zvučna formula. Novo i staro, klasici pomešani sa manje poznatim ili opskurnim muzičkim draguljima prave hipnotičko – lekovitu sinergiju koja slušaoca najčešće odvede tamo gde ni sam nikada nije očekivao da će da stigne.
Vešt selektor, koji već uveliko puni regionalne klubove, a nakon njegovog izvanrednog seta za radio HÖR u Berlinu, RUNY osvaja i internacionalnu elektronsku scenu. Njegovo tajno oružje su All Night Strong klubske večeri u kojima najčešće u intimnijoj atmosferi publici prezentuje prošlost i budućnost house muzike.

LUTON & ŠĆEPA ovaj Dj duo stvaraju alhemijski spoj. Njihovi nastupi su ceremonijalna slavlja zvuku, gde je svaki pušteni ritam kao čarolija bačena na publiku. LUTON i ŠĆEPA, su još uvek u usponu, ali uveliko već glavna klabing atrakcija u regionu. Nećete videti nikoga kako pušta i uživa u house muzici kao što to oni rade! Sa snažnim muzičkim temeljima zasnovanim na sviranju instrumenata, ovaj bratski duo vrti setove inspirisane kvalitetnom svirkom, čvrstim gruvom i raznovrsnim harmonijama koje će vas zasigurno baciti na ples.
Više od samo muzičara, autentično odeveni, oni su arhitekte nezaboravnih muzičkih iskustava, pretvarajući svaki prostor koji dotaknu u živopisnu žurku i ples!
NEMAX Dj i jedan od osnivača renomiranog kluba Kult, od samog početka bio je deo mnogih zanimljivih projekata, manifestacija i festivala – kao organizator izvođača i promoter. NEMAX je nastupao na nekim od velikih domaćih i regionalnih festivala, kao što su Exit festival, Love Fest, Unum Festival, Freshwave i mnogi drugi.
Osim što je imao priliku da predstavi svoje setove, uglavnom bazirane na minimal i minimal tech muzici, širom Srbije i celog regiona, nastupao je u Švajcarskoj, Italiji, Norveškoj, Poljskoj, Gruziji, Španiji, Rumuniji i Grčkoj, pokazujući svoj jedinstveni zvuk raznolikom nizu ljubitelja muzike. Miljenik beogradske scene, sa karijerom koja traje više od decenije, NEMAX nastavlja da pomera granice unutar elektronske muzičke scene.
Njegovo duboko razumevanje žanra, zajedno sa njegovim organizacionim veštinama, obećava da će njegov uticaj nastaviti da raste, kako lokalno tako i internacionalno. Dok nastavlja da kreira nezaboravne događaje i nastupe, NEMAX ostaje ključna figura u oblikovanju balkanske underground scene.
ФОМО ima za cilj da beogradskoj publici predstavi renomirane umetnike koji se trenutno nalaze na programima najpoznatijih festivala, nudeći jedinstveni program koji se ne propušta. Ove sezone, ФОМО je značajno proširio svoj program, očekujući veći broj posetilaca nego ikada pre. Prvim izdanjem ФОМО žurke, otkriven je novi, drugačiji Beograd – onaj koji možda nije dovoljno istražen. Publika koja se pojavila pokazala je izražen ukus i senzibilitet, koji su možda bili marginalizovani, ali sada su ponovo u centru pažnje, sa svojim
potrebama za kvalitetnim muzičkim događajima.
Požurite po vaše karte koje možete nabaviti putem Cooltix i Resident Advisor.

Nikola Vranjković // Botanička bašta "Jevremovac" // 03.09.
2024-09-03 18:30 - 21:00 | Botanička bašta, Takovska 43, Beograd, Srbija
Kultni beogradski muzičar Nikola Vranjković održaće sa svojim bendom 3. septembra beogradski koncert u Botaničkoj bašti Jevremovac, u organizaciji koncertne agencije Long Play. Čuveni roker, autor i pesnik vraća se, posle godinu dana, u dobro poznat prostor gde je septembra 2023. održao rasprodat koncert za pamćenje.
U jedinstvenom ambijentu Botaničke bašte, uz specifičan repertoar i zvuk, Nikoline pesme su tada dobile sasvim novu boju. Vranjković otkriva da posetioce i sada očekuje sličan ugođaj:
“Odsviraćemo najtiši koncert u sezoni, što znači da ćemo da izvedemo veliki broj akustičnih balada i pesama srednjeg i sporijeg tempa koje, inače, retko sviramo. Naši koncerti u proseku traju oko tri sata, često menjamo set-listu, ali postoji dosta numera koje retko izvodimo. To su, uglavnom, pesme koje se ne uklapaju u klupske ili festivalske nastupe. Prostor Botaničke bašte je kao stvoren za takav koncert”.
Vranjković će sa bendom izvesti probran repertoar iz svoje bogate muzičke karijere. Još uvek je aktuelan njegov mini album sa četiri pesme “Teorija zabave”, objavljen u maju 2022.
Uz Nikolu, na pozornici Botaničke bašte će biti bubnjar Vladan Božilović, perkusionista Goran Savić, basista Miroslav Uzarević i gitaristi Danilo Nikodinovski, Milan Vučković i Ivan Zoranović, koji svira i klavijature.
Ulaznice za koncert Nikole Vranjkovića u Botaničkoj bašti koštaju 2.000 dinara i mogu se nabaviti putem mreže Tickets.rs.

24 Kitchen Piknik u Bašti // Botanička bašta Jevremovac // 07-08.09.
2024-09-07 13:00 - 2024-09-08 20:00 | Botanička bašta, Takovska 43, Beograd, Srbija
Manifestacija “24 Kitchen Piknik u Bašti” po četvrti put održaće se 7. i 8. septembra u Botaničkoj bašti “Jevremovac”. Posetioce očekuje bogata ponuda izabranih proizvođača hrane i pića, a sve će biti začinjeno odličnom muzikom.
Piknik će biti sjajna prilika da, u najlepšem parku u Beogradu, posetioci uživaju u kulinarskim iznenađenjima i specijalitetima pripremljenim po receptima poznatih svetskih kuvara 24 Kitchen, kao i da učestvuju u radionicama kulinarstva.

Osim u prirodi, gastronomskoj ponudi i druženju posetioce oba dana očekuju i sjajni koncerti autora i izvođača različitih muzičkih žanrova.
U subotu 7. septembra od 18 časova nastupiće soul-funk-r’n’b zvezda Zoe Kida, koja je prisutna kao kantautor i interpretator na domaćoj muzičkoj sceni preko dvadeset godina.
Najpre kao član alternativnog benda Mistake Mistake, a zatim kao osnivač i dugogodišnji član grupe Zemlja Gruva.
Početkom 2022. godine započela je solo muzičku karijeru hit pesmom “Bejbi”, a potom je objavila i singlove “Žena dete”, “Sunce”, “Voli me”, “Adam i Ševa”, koji su dokazali da je Zoe kantautorka koja publiku osvaja originalnim zvukom i tekstovima u kojima se svako može pronaći.
Izvanrednost njenog vokala, energije i scenskog nastupa nikoga ne ostavljaju ravnodušnim, zbog čega je publika raznih generacija voli i podržava. Muzički stil Zoe Kida predstavlja vešt spoj elemenata soul, r’n’b, funk, pop, afro i aktuelnih muzičkih trendova i tendencija.

Muzički program prvog dana će početi u 13:30h DJ setom, a od 16 časova nastupiće ReCover Rock Band, jedan od najboljih klupskih cover bendova iz Beograda koji se trudi da održi pop, mainstream rock i hard rock muziku aktuelnom i u ovom vremenu.
Bez kompromisa sviraju najveće hitove stranih i domaćih bendova iz perioda od 70-ih godina pa do danas.
Posle dve godine na muzičku scenu “24 Kitchen Piknika u Bašti”, na radost posetilaca, vraća se hrvatski bend Ljetno kino, koji će nastupiti u nedelju 8. septembra od 18 časova.
Troglasno pjevanje, ukulele, klarinet i bubanj čine originalni zvuk ovog sastava, a pesme iz različitih razdoblja i stilova u njihovoj obradi zovu na ludi ples.
Nekadašnji gitarista Azre i grupe Film Max Juričić pokrenuo je bend s Vladom Matulićem i Filipom Petkovićem u leto 2009. na Braču i od tada nastupaju na urnebesnim zabavama na jadranskim ostrvima, u najboljim gradskim klubovima, na otvaranju filmskog festivala u Kanu, na festivalima InMusic, EXIT.
https://www.youtube.com/watch?v=plk39vJ-K0o
Samostalni singlovi su ”Ruke” i ”Za ljubav”, a tokom saradnje sa Vladom Divljanom ostali su zabeleženi hitovi na EP ”4 GODIŠNJA DOBA” i na koncertnom albumu ”Live@TVORNICA KULTURE”.
Pre Ljetnog kina u nedelju od 16 časova nastupiće Indigo Blues. Njihov nastup posvećen je Janis Joplin i drugim muzičarima koji su stvarali šezdesetih godina prošlog veka. Na repertoaru će se, osim Janis, naći i Tina Turner, Cream, Piter Green, Etta James i drugi.
“24 Kitchen Piknik u Bašti” je pre svega porodični događaj, zato će i ove godine ulaz za decu do 12 godina biti besplatan. Najmlađi posetioci će ceo dan moći da uživaju u Dečjem kutku, gde će se održavati raznovrstan program sa animatorima, mađioničarem i predstavama za decu.
Kapije Botaničke bašte biće otvorene 7. i 8. septembra od 13 do 20 časova, a ulaznice po ceni od 2.000 dinara po danu mogu se kupiti na prodajnim mestima i preko online servisa Tickets.rs.

"Sva lica dobrote" // mts Dvorana // 11.09.
2024-09-11 20:00 - 22:00 | mts dvorana, Dečanska 14, Beograd, Srbija
Novi film velikog reditelja Jorgosa Lantimosa “Sva lica dobrote” (Kinds of Kindness) svoju bioskopsku premijeru imaće 11. septembra, u Velikoj sali mts Dvorane.
Nakon što je film svečano otvorio Festival evropskog filma Palić, Jorgosov triptih stiže u septembru i pred širu filmsku publiku, a gledaoci će, nakon poslednjeg rediteljevog filma “Jadna stvorenja” ponovo moći da vide svetske zvezde Emu Stoun i Viljema Defoa zajedno na ekranu. Ovaj put pridružuje se i Džesi Plemons, glavni nosilac uloga.
“Sva lica dobrote” čine tri priče, sa istim glumcima u različitim ulogama, a koscenarista Etimis Filipu i reditelj Jorgos Lantimos koji su sarađivali i na predhodnim uspešnim ostvarenjima poput filma “Jastog” iz 2015. godine, ideju za predstojeći triptih razrađivali su nekoliko godina.
Pred svetsku premijeru na ovogodišnjem filmskom festivalu u Kanu reditelj je rekao “Imalo je više narativnih formi prerastajući na kraju u antologijsku. Počeli smo sa jednom pričom, ali dok smo radili na njoj pomislili smo da bi bilo interesantno da snimimo film koji ima drugačiju strukturu od one koju smo do tad imali.”

Tokom pisanja scenarija, uvid u prve rukopise imala je i sad već stalna saradnica grčkog reditelja, a ujedno i dobitnici nagrade Oskar za glavnu žensku ulogu u pomenutom filmu “Jadna stvorenja”, Ema Stoun.
Navodi da je bila oduševljena njegovim novim projektom.
“Svideo mi se scenario i kako se razvija u triptih. Priče se prepliću na način koji nije nužno jasan, ali oslanja se na ono što je bilo ranije. Pomislila sam da je uzbudljivo,” rekla je glumica.
Tokom priprema za uloge Džesi Pelmons pokušao je da kao smernice pronađe nešto slično, ali, kako kaže bez mnogo uspeha: “Pokušavao sam da pogledam neke filmove, kao pronalazak inspiracije, ali teško je bilo naći bilo šta što je blisko ovom svetu.”
Sinopsis nagoveštava priču o čoveku koji nema mnogo izbora i pokušava da preuzme kontrolu nad svojim životom, o policajcu koji je uznemiren što je njegova žena koja se, nakon što je nestala vratila kao potpuno drugačija osoba, kao i o ženi odlučnoj da pronađe nekog drugačijeg.

Boljšoj balet // Sava Centar // 13.09.
2024-09-13 20:00 - 22:00 | Sava Centar, Milentija Popovića 9, Beograd, Srbija
Domaća publika će posle skoro pola veka imati priliku da prisustvuje spektaklu jednog od najboljih i najstarijih baletskih ansambala na svetu, čuvenog moskovskog Boljšoj teatra.
Gala koncert Boljšoj baleta će biti održan 13. septembra u Sava Centru, gde su poslednji put nastupili davne 1979. godine. Na Gala koncertu će se izvoditi najlepša baletska dela uz varijacije i duete originalne tehničke i stilske prefinjenosti klasičnih dela koja publika poznaje i voli.
Vrhunski prvaci i solisti će izvoditi delove iz baleta „Labudovo jezero“, „Uspavana lepotica“, „Spartak“, „Don Kihot“, „Korsar“, „Talisman“ i mnogih drugih, ali i antologijska savremena ostvarenja koreografa Maura Bigoncetija i Vejna Mekgregora.
Baletski ansambl u svom umetničkom izražavanju čuva tradiciju klasičnog baleta, ali i pronosi neprevaziđenu slavu Boljšoj teatra koji je pre 248 godina osnovala carica Katarina Velika, tako da je ovo zaista retka prilika za umetnički događaj kakav skoro nije viđen u Beogradu.
Povratak umetnika Boljšoj baleta na scenu Sava Centra je od istorijske važnosti za umetničku scenu Beograda i Srbije, a pokrovitelj Gala koncert je kompanija NIS, koja već godinama neguje i podržava vrhunske vrednosti kulture i umetnosti. Zato je kompanija NIS omogućila da celokupan prihod od prodaje karata bude doniran za podršku talentovanoj deci i mladim umetnicima u Srbiji.
Ulaznice za ovaj jedinstveni baletski spektakl, koji nikako ne treba propustiti, mogu se kupiti na svim prodajnim mestima Ticket Vision i preko online servisa tickets.rs.

Viktor Patraskan // Teatar 78 // 14.09.
2024-09-14 20:00 - 22:00 | Teatar 78, Resavska 78a, Beograd, Serbia
Traveling Romanian comedian Victor Patrascan will perform in Belgrade this September
The international comedian Victor Patrascan is set to bring his unique brand of humor to Serbia this autumn. Often referred to as ‘the Comedy Nomad’, Victor is known among his comedy peers for organizing the biggest self-produced tour of Europe and beyond.
With no place to call home, Victor practically lives on the road touring constantly. For the past four years, he performed in about 50 countries, bringing laughter to audiences with his clever observations and engaging storytelling. Having last performed in the Serbian capital back in 2022, Victor is keen to return to Belgrade with a big show on the 14th September in Teatar 78.
‘Stand up Comedy in Broken English’ is a unique show where Victor sharply skews ideas of nationality, hatred, race, religion and stereotypes.
Victor weaves his unique experience as a vagabond into his performances. Audiences are invited to see themselves reflected in the eyes of a performer who has uprooted himself from his national roots. While he jokes about the stereotypes of every nation he has visited, he also highlights how absurd identity can be. He promises a unique and thought-provoking experience for comedy lovers and dilettantes alike!
The show will be held entirely in English

Illusions // Bedouin // Hanagar // 14.09
2024-09-14 20:00 - 23:30 | Hangar 1 Luka Beograd, Beograd, Srbija
ILLUSIONS ne prestaje da nas oduševljava svojim impresivnim line up-om, 14.-tog septembra najavljuje spektakularnu žurku u Hangaru u Luci Beograd, sa početkom u 22h.
Prvi put u Srbiji u Beogradu, nastupaće, najtraženiji izvođači, DJ- duo BEDOUIN, američki produkcijski sastav koji se sastoji od Tamer Malki i Rami Abousabe, dele široku muzičku viziju koja se zasniva na njihovim raznovrsnim uticajima zahvaljujući njihovom bliskoistočnom nasleđu.
Kao muzičari, pevači, tekstopisci i multi-instrumentalisti, osvojili su svet svojim nesvakidašnjim muzičkim umećem, prepoznatljivog i bezvremenskog zvuka. Njihove sofisticirane produkcije su predstavljene na nekim od najpoznatijih svetskih izdavačkih kuća, kao što su Crosstowns Rebels, Get Physical, All Day I Dream,Circoloco, a nedavno i njihov sopstveni otisak – Human By Default.
U želji da pruže uvek nešto novo i drugačije, stvaraju jedinstvenu i fantastičnu kombinaciju, veštim miksovanjem i selektovanjem raznovrsnih žanrova. Energiju i vibracije koju hedlajneri nose sa sobom se ne propuštaju!
Zatim, vrlo autentična, talentovana MAGDALENA DJ i producentkinja, jedna je od vodećih techno izvođača, koja se jako brzo uzdiže na globalnoj sceni, tokom njegnog nastupa možete očekivati putovanje koje je inspirisano zvucima Detroita i ranih 90-ih godina techno scene. Vikend za vikendom, ona ostavlja malo prostora za odmor, uvek je u potrazi za sledećom izvanrednom žurkom.
MAGDALENA se čvrsto etablirala kao umetnica, promoterka i DJ, okružena muzičkim uticajima Hamburga, uronjena u nemački procvat Deep Melodic i Indie- Techno scene. Od njenih renomiranih događaja SHADOWS održanih širom Ibice, Evrope, Severne Amerike do njene impresivne diskografije, izdavačkih kuća: Diynamic, Mobilee, Kitball, Selador do Bedrock Records, Crosstovn Rebels i mnogih drugih. Za njenu muziku možemo reći da je atmosferična, improvizacijam i miksovanjem ,ostvaruje neverovatne rezultate i fantastičnu energiju na nastupima.
Uveliko već prelaze granice, naša domaća podrška, MIMI x FY sa sedištem na Mykonosu, DJ duo i producentkinje, pod uticajem su mnogih žanrova, uključujući elektronsku muziku, melodični Techno, Acid House, Indie Dance i Downtempo. Zaljubljene u disko muziku ne plaše se da ispuste po koji hit. MIMI x FY su se spojili 2017. i od tada su nastavile da rade B2B setove, vođeni istom strašću i ljubavlju prema muzici i publici. Rezidenti legendarnog kluba Moni na Mykonosu, kao i rezidenti na Ibizi, nastupale su zajedno na mnogim festivalima, klubovima i žurkama uz Âme, Adriatique, Agoria, Aera, Argy, Carlita, Damian Lazarus, DJ Gregory, Dubfire, Hardt Antoine, Jimi Jules, Maglia, Nick Morgan, Patrice Bäumel, Rodriguez JR., Roman Flügel, Sebastien Leger i mnogi drugi.
ILLUSIONS premašuje rekord, sa ciljem da domaću publiku odvede u potpuno novu dimenziju klabinga. Budite deo ove neverovatne avanture i rezervišite svoje mesto na ILLUSIONS žurkama!
Karte možete kupiti preko gigstix.com , cooltix.rs i u Vulkan knjižarama, za sve informacije, pratite nas na našoj Instagram stranici.

Street Movies Festival // Dom omladine, MTS dvorana // 18-22.9.
2024-09-18 08:00 - 2024-09-22 23:59 | Dom omladine Beograda, Makedonska 22, Beograd, Srbija
Prvi međunarodni Street Movies Festival se održava od 18. do 22. septembra 2024. godine u Beogradu, u Domu Omladine Beograda i MTS dvorani.
Street Movies Festival prikazuje filmove čija radnja se dešava na gradskim ulicama, putevima, kao i sve one u kojima je grad glavni junak. Ukoliko ste ljubitelj kultnih klasika poput „Goli u sedlu”, „Pobesneli Maks”, „Taksista”, „Telma i Luiz”, „Bekstvo iz Njujorka”, „Bulit”, „Nacionalna klasa”, „Kako je propao Rokenrol”, i sličnih, i volite filmove koji izlaze iz okvira konvencionalnog, Street Movies Festival je događaj koji ne smete propustiti.
U okviru 3 takmičarska programa: King of the Street – najbolji dugometražni filmovi, Short Road – najbolji kratkometražni filmovi i Best Belgrade Short – najbolji kratki filmovi o Beogradu, imaćete priliku da vidite selekciju od 101 filma iz celog sveta različitih žanrova (drama, animiranih, horor, SF, dokumentarnih, …).
Street Movies Festival će se održati na dve lokcije: u Domu Omladine Beograda i MTS Dvorani. Svečano otvaranje je zakazano za 18. septembar 2024. godine sa početkom u 20:30 časova u Velikoj sali Doma Omladine. Na otvaranju će uživo nastupiti Nikola Čuturilo i Zoran Predin sa svojim projektom „Analogna rasa” a publika će imati priliku da premijerno vidi i njihov najnoviji spot. Festival će otvoriti film Na korak do sna (Dernier Round) marokanskog reditelja Muhameda Fekrana, dirljiva priča o tri dečaka koji prolaze kroz niz poteškoća na putu do ostvarenja svojih snova.
Od ostalih filmova na festivalu izdvajamo i nezaboravnu dokumentarnu avanturu sa poznatim skejterom u francusko-brazilskoj produkciji Nedelja u Riu sa Seržiom Santorom (One Week in Rio with Sergio Santoro) reditelja Pjer-Žan Dufura (poznatijeg kao MASALADOSA), fantastičnu ispovest filmskog reditelja o povratku u rodnu Italiju Lovac na snove (The Dream Fisher) reditelja Roberta Valdesa, distopijski Unutrašnje promene (Itu Ninu) meksičke rediteljke Itandevi Hansen koji razrađuje potencijalni ishod klimatskih promena u budućnosti, zatim tužnu ispovest Razmena (Saralish) iranskog reditelja Jasera Ahmadija koji se bavi problemima maloletnih devojčica koje udaju za starije muškarce i uzbudljiv dokumentarni „road movie” Lutalice (All Who Wander) o životu ljudi koji krstare otvorenim putevima u svojim kamperima.
Među brojnim inostranim gostima festivala imaćete priliku da upoznate i tri dobitnika EMMY nagrade iz 2023. godine, Džona Aleksandera, Džej Si Gest i Šona Rodsa koji će premijerno prikazati svoj film Videćeš ti svoga Boga (Ur Gunna Get It).
Tokom festivala održaće se i mnogobrojni prateći programi među kojima izdvajamo radionicu Džej Si Gest pod nazivom Kako snimiti film sa malim budžetom, a velikim rezultatom („Small” Filmmaking with Big Impact) i panel Muzičari i film – neraskidiva veza (Musicians and Film – Unbreakable Bond).
Više informacija i detaljan program možete naći na sajtu festivala.

“Lazarev put” premijera // mts Dvorana // 18. 09.
2024-09-18 20:00 - 22:00 | mts dvorana, Dečanska 14, Beograd, Srbija
Beograd će 18. septembra 2024. godine biti epicentar filmske umetnosti kada će u MTS Dvorani premijerno biti prikazan dugoočekivani film “Lazarev put,” reditelja Ivana Jovića. Ova arthouse misterija, koprodukcija Srbije i Grčke, već je osvojila tri prestižne nagrade na svetskim festivalima i selektovana je na više od desetine festivala širom sveta.
Premijeri filma prethodiće poseban muzički događaj – koncert grčke vokalne solistkinje Nektarije Karanci, čiji će glas obogatiti muzički ambijent ovog jedinstvenog filmskog ostvarenja i čuvenog Vasilis Cabropulos, koji je komponovao muziku za film, izvedenu uz podršku Atinskog simfonijskog orkestra. Koncert će pružiti publici jedinstvenu priliku da se uživo upozna sa muzičkim delom koje daje dodatnu dimenziju ovoj filmskoj priči.

Nakon premijere u Beogradu, “Lazarev put” će biti prikazivan u bioskopima širom Srbije počevši od 19. septembra, omogućavajući domaćoj publici da uživa u ovom umetničkom delu koje spaja srpski i grčki kreativni duh. Glavnu ulogu u filmu tumači Ivan Bosiljčić, koji nas vodi kroz priču o uličnom umetniku Lazaru, zarobljenom na tajanstvenom ostrvu, u borbi protiv neobične birokratije koja mu ne dozvoljava povratak kući.
Osim Bosiljčića, u filmu briljiraju i Nebojša Dugalić, Žarko Radić, Judita Franković, Bojan Žirović i Ana Ćuk, doprinoseći bogatstvu likova i slojevitosti priče.
Foto: Promo
“Lazarev put” nije samo vizuelno i narativno iskustvo, već i duhovno putovanje. Film se dotiče univerzalnih tema kao što su potraga za smislom, iskušenja na putu samospoznaje i sukob sa neizbežnim silama sudbine. Lazarova borba da napusti ostrvo postaje metafora za unutrašnje izazove s kojima se suočavamo dok tragamo za sopstvenim identitetom i slobodom.
Film je sniman na autentičnim lokacijama u Novom Sadu i na grčkim ostrvima Santorini i Folegandros, donoseći jedinstvenu vizuelnu i narativnu estetiku. Jović je, takođe, najavio i objavljivanje knjige “Dnevnik Lazarevog puta”, koja će obuhvatiti eseje i razgovore sa saradnicima, pružajući dublji uvid u kreativni proces stvaranja ovog filma.
Foto: Milan Kolarski
Iza ovog filmskog ostvarenja stoji Terirem produkcija sa koproducentima GroupM Motion Entertainment, Living Pictures iz Beograda i View Master Films iz Atine. Distributer filma je MegaCom film.
Ne propustite ovaj poseban događaj u Beogradu, gde se film i muzika spajaju u jedinstvenom umetničkom doživljaju.

„Dizni koncert: Čarobna muzika iz filmova" // mts Dvorana // 29.09.
2024-09-19 16:00 - 21:30 | mts dvorana, Dečanska 14, Beograd, Srbija
Zbog velikog interesovanja i veličanstvenog majskog spektakla ponovo je zakazan magični spektakl “Dizni koncert: Čarobna muzika iz filmova” koji će se u nedelju, 29. septembar održati u mts Dvorani. Sada već uspostavljena tradicija gala događaja uključuje dva termina koncerta, od 16h i 19h, a za nezaboravni doživljaj izvođenja Diznijevih numera karte se već od danas mogu pronaći na blagajni Dvorane.
Pre nepunih mesec dana 11 izvođača domaće muzičke i glumačke scene, u sastavu Gorice Popović, Jelene Gavrilović, Zejne, Zoe Kida, Milana Antonić, Nevene Božović, Dušana Svilara, Stefana Zdravkovića Princa, Lejle Hot i Marka Luisa, a u pratnji Vojvođanskog simfonijskog orkestara, pred punom Velikom salom mts Dvorane izvodilo je preko 30 melodija iz najpoznatijih animacija prestižnog Disney studija. Dugotrajnim aplauzom i sa istinskim oduševljenjem ispraćene su pesme uz koje su mnoge generacije stasale, a uz koje mnoge tek sazrevaju, jer legendarni filmski studio punih 100 godina donosi na veliko platno najpoznatije naslove, ispunjene nezaboravnim kompozicijama.
Septembarska repriza koncerta predviđa identičan raspevani repertoar. Na srpskom jeziku izvodiće se legendarne pesme voljenih avantura kao što su “Mala sirena”, “Vajana”, “Mulan”, “Kralj lavova”, “Aladin”, ali i “Zaleđeno kraljevstvo”, “Lepotica i zver”, “Želja” i mnoge druge.
I ovog puta publika će moći da čuje prepoznatljive taktove melodija “Bibidi bobidi bu” koju će izneti glumica Gorica Popović, “Krug života” koju u duetu izvode Dušan Svilar i Milan Antonić, pesmu „Na moj znak“ sa Markom Luisom, numeru “Želja” sa Lejlom Hot na sceni, ali i kako “Medo gde si ti” iz animacije “Knjiga u džungli” zvuči u izvođenju svih učesnika.
Diznijevi koncert održavaju se u gradovima širom sveta. a Beograd je upravo jedan od onih koji ima mogućnost da bude domaćin magičnog spektakla, sa licencom izvođenja, uz vizualne sadržaje i učešće simfonijskih orkestara.
Tokom koncerata variraće kako isključivo simfonijski instrumentalni nastupi, tako i multimedijalne produkcije sa solistima i horovima.
Dvočasovna muzička magija završiće se Diznijevom himnom “Želju kad pod zvezdom sniš” (When you Wish upon a star).
